b'\n_START_ARTICLE_\nValteris \xc5\xa0orys\n_START_PARAGRAPH_\nValteris \xc5\xa0orys (vok. Walter Schories; (1895\xc2\xa0m. rugpj\xc5\xab\xc4\x8dio 11 d. Kiek\xc5\xa1kiemyje, Geldap\xc4\x97s apskrityje, Rytpr\xc5\xabsiuose \xe2\x80\x93 1979 m.)\xc2\xa0\xe2\x80\x93 lietuvnink\xc5\xb3 kilm\xc4\x97s Vokietijos chorvedys ir kompozitorius.\n_START_SECTION_\nBiografija\n_START_PARAGRAPH_\nGim\xc4\x97 mokytojo \xc5\xa1eimoje Romintos girios kaimelyje Kiek\xc5\xa1kiemyje (dab. Kiekskiejmy Lenkijoje). Pirmojo pasaulinio karo metais buvo pa\xc5\xa1auktas \xc4\xaf kaizerin\xc4\x97s Vokietijos kariuomen\xc4\x99, kur praleido tris metus. Po demobilizacijos prad\xc4\x97jo dirbti muzikos pedagogu. Nuo 1922 m. studijavo Valstybin\xc4\x97je ba\xc5\xbenytin\xc4\x97s ir mokyklin\xc4\x97s muzikos akademijoje Berlyne (dab. Ba\xc5\xbenytin\xc4\x97s muzikos institutas prie Berlyno men\xc5\xb3 universiteto \xe2\x80\x93 vok. Instituts f\xc3\xbcr Kirchenmusik an der Universit\xc3\xa4t der K\xc3\xbcnste Berlin). \xc4\xaegij\xc4\x99s diplom\xc4\x85, nuo 1924 m. dirbo muzikos mokytoju Til\xc5\xbe\xc4\x97s Hercogo Alberto mokykloje, nuo 1929 m. \xe2\x80\x93 Til\xc5\xbe\xc4\x97s valstybin\xc4\x97je gimnazijoje. Pastarojoje auk\xc5\xa1tesniojoje mokykloje vadovavo gimnazist\xc5\xb3 orkestrui ir chorui._NEWLINE_Be to, Til\xc5\xbe\xc4\x97s \xc5\xa0v.Kry\xc5\xbeiaus ba\xc5\xbeny\xc4\x8dioje jis \xc4\x97jo kantoriaus pareigas ir vadovavo miesto chorui \xe2\x80\x9eS\xc3\xa4ngerverein\xe2\x80\x9c. Didingu Til\xc5\xbe\xc4\x97s muzikiniu \xc4\xafvykiu tapo Liuterio ba\xc5\xbeny\xc4\x8dioje atliktas Johaneso Bramso \xe2\x80\x9eVoki\xc5\xa1kasis requiem\xe2\x80\x9c, chorui ir orkestrui diriguojant Valteriu \xc5\xa0oriui. Jau b\xc5\xabdamas vyresniuoju mokytoju, 1942 m. perva\xc5\xbeiavo gyventi \xc4\xaf Alen\xc5\xa1tain\xc4\x85. Art\xc4\x97jant Antrojo pasaulinio karo frontui, paitrauk\xc4\x97 \xc4\xaf vakarin\xc4\x99 Vokietijos dal\xc4\xaf. Nuo 1945 m. mokytojavo Hamburgo Heinricho Herco gimnazijoje, vadovavo Policijos ir Chor\xc5\xb3 s\xc4\x85jungos daininink\xc5\xb3 kolektyvams._NEWLINE_Valteris \xc5\xa0orys i\xc5\xa1gars\xc4\x97jo kaip dain\xc5\xb3 autorius, muzik\xc4\x85 komponav\xc4\x99s \xc5\xbeemie\xc4\x8di\xc5\xb3 poet\xc5\xb3 \xc5\xbeod\xc5\xbeiams (tai til\xc5\xbei\xc5\xa1k\xc4\x97 Johanna Wolff, alen\xc5\xa1taini\xc5\xa1kiai Edith Wiedner ir Georgas Hermanovskis). Pats did\xc5\xbeiausias ir \xc4\xafsimintiniausias jo k\xc5\xabrinys \xe2\x80\x93 Kur\xc5\xa1i\xc5\xb3 nerijai skirta kantata \xe2\x80\x9eI\xc5\xa1 saul\xc4\x97s, kop\xc5\xb3, \xc4\xaflankos ir j\xc5\xabros\xe2\x80\x9c (Oto Lo\xc5\xa1o \xc5\xbeod\xc5\xbeiai). Chorui, dviem solistams ir orkestrui atlikti numatyta kantata pirm\xc4\x85 kart\xc4\x85 su did\xc5\xbeiuliu pasisekimu buvo atlikta Hamburge 1968 m. gegu\xc5\xbe\xc4\x97s 19 d. Yra i\xc5\xa1leista V.\xc5\xa0orio k\xc5\xabrini\xc5\xb3 plok\xc5\xa1tel\xc4\x97, kompozitoriaus veikl\xc4\x85 propaguoja ir jo s\xc5\xabnus pianistas Dytrichas \xc5\xa0orys.'